Il-Prim Ministru u Mexxej tal-Partit Laburista Joseph Muscat qal li l-festi Nazzjonali huma ulied l-istess omm, u ma setgħux iseħħu kieku ma kinux flimkien. Waqt li kien qiegħed jindirizza l-Laqgħa Ġenerali Annwali taċ-Ċentru Laburista ta’ Ħal Qormi Dr Muscat qal li dan huwa l-waqt li l-poplu jingħaqdu aktar minn qatt qabel. L-Inidpendenza, ir-Repubblika u l-Ħelsien huma tal-poplu kollu kompla l-Prim Ministru u ħeġġeġ lill-poplu biex għada kulħadd jingħaqad u jiċċellebra l-Indipendenza. Għada, sostna l-Prim Ministru, irridu nuru li dan il-poplu mmattura u kiber, u tikber billi tagħmel pass ‘il quddiem u b’hekk se nkunu qed nagħtu rigal lill-ġenerazzjoni li ġejja, għax se nkunu għamilna pass li xtaqu jagħmlu ġenerazzjonijiet ta’ qabel iżda li ma rnexxilhomx. Waqt l-indirizz tiegħu Dr Muscat irrefera wkoll għad-deċiżjoni li ħa l-bieraħ dwar il-vapur li kien qed ibaħħar qrib Malta u li fuqu seta’ kien hemm persuna li kienet infettata bil-virus tal-Ebola. Stqarr li ma kienux jafu jekk kelliex vera dan il-virus jew jekk kienx hemm aktar nies iżda dak il-ħin riedet tittieħed deċiżjoni, li tagħmel sens għall-pajjiż. Qal li Malta lesta li tgħin u tagħti li tista’ lill-umanità, iżda ma tistax tagħti dak li m’għandiex u ma tistax biex tagħti l-għajnuna lil ftit tipperikola l-ħajja ta’ poplu sħiħ. Il-Prim Ministru fakkar kif din id-deċiżjoni sabet l-appoġġ ukoll tal-Oppożizzjoni, u allura dan ifisser li s-sens komuni jipprevali.